《归沐呈任中丞昉诗》
南北朝·刘孝绰

步出金华省，还望承明庐。壮哉宛洛地，佳丽实皇居。

虹霓拖飞阁，兰芷覆清渠。圆渊倒荷芰，方镜写簪裾。

白云夏峰尽，青槐秋叶疏。自我从人爵，蟾兔屡盈虚。

杀青徒已汗，司举未云书。文昌愧通籍，临邛幸第如。

夫君多敬爱，蟠木滥吹嘘。时时释簿领，驺驾入吾庐。

自唾诚䃤玞，无以俪璠玙。但愿长闲暇，酌醴荐焚鱼。

作者简介：（481—539）南朝梁彭城人，本名冉，字孝绰，小字阿士。七岁能文，年十四，代父起草诏诰，号“神童”。梁武帝天监初，起家著作佐郎。后迁尚书水部郎。作诗得武帝嗟赏。累擢秘书丞，廷尉卿。被到洽所劾，免官。位终秘书监。